ET Euroopa Liidu Teataja C 358/2

Kolmeteistkümnes eduaruanne väike- ja kergrelvade ning nende laskemoona ebaseadusliku hankimise ja salakaubaveo vastase võitluse ELi strateegia rakendamise kohta (2012/I)

2012/C 358/02

I. SISSEJUHATUS

Käesolevas kolmeteistkümnendas eduaruandes väike- ja kergrelvade strateegia rakendamise kohta käsitletakse ELi tegevust 2012. aasta esimesel poolel (1. juulini 2012). Aruande koostas Euroopa välisteenistuse julgeolekupoliitika ja konfliktide ennetamise direktoraadi massihävitusrelvade, tavarelvade ja kosmose osakond koostöös teiste asjaomaste Euroopa välisteenistuse ja Euroopa Komisjoni talitustega. Euroopa Liit jätkas aruandes käsitletaval perioodil väike- ja kergrelvade küsimuse tõstatamist kõikidel mitmepoolsetel foorumitel ja poliitilises dialoogis kolmandate riikidega selliste asjaomaste rahvusvaheliste vahendite kontekstis nagu väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitlev ÜRO tegevuskava. Eelkõige osales EL aktiivselt väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva ÜRO tegevuskava 2012. aasta läbivaatamiskonverentsi ettevalmistamises. Kõnealuse perioodi jooksul on EL jätkanud mitmete väike- ja kergrelvade ebaseadusliku kaubanduse ja ülemäärase hankimise tõkestamise alaste projektide elluviimist ning alustanud uute algatuste väljatöötamist, mida arendatakse edasi järgnevatel kuudel.

II. ELi VÄIKE- JA KERGRELVADE STRATEEGIAS SISALDUVA TEGEVUSKAVA RAKENDAMINE

II.1. Tõhus mitmepoolsus ülemaailmsete, piirkondlike ja siseriiklike mehhanismide loomiseks, et tõkestada väike- ja kergrelvade ning nende laskemoona müüki ja destabiliseerivat levikut

a) Väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva ÜRO 2001. aasta tegevuskava rakendamine

EL osales aktiivselt ettevalmistuskomitees, kus valmistati ette ÜRO konverentsi, et vaadata läbi väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva tegevuskava rakendamisel tehtud edusammud. Konverentsi istung toimus 19.–23. märtsil 2012 New Yorgis.

EL esitas ka töödokumendi, milles ta kirjeldab, millele ta sooviks läbivaatamiskonverentsil (27. augustist kuni 7. septembrini 2012) peatähelepanu pöörata. Seejärel esitati selle dokumendi muudetud versioon läbivaatamiskonverentsile (dokument on kättesaadav veebilehel http://www.poa-iss.org/RevCon2/documents/).

Ettevalmistuskomitee suutis teha kõik läbivaatamiskonverentsiks vajalikud menetlusotsused, sealhulgas võtta vastu kodukorra, mida juba kasutati 2006. aasta läbivaatamiskonverentsil. Samuti toimusid kohtumise käigus hästi struktureeritud istungid ja konstruktiivsed arutelud kõigi tegevuskava osade üle. Nädal kulmineerus mõttevahetusega eesistuja suursaadik Joy Ogwu (Nigeeria) koostatud käsitletavaid elemente sisaldava dokumendi staatuse üle, mille eesmärk oli väljendatud seisukohtade selgitamine, et teha kindlaks teemade valik edasiseks tööks ja läbivaatamiskonverentsiks. Enamik riike, sealhulgas EL, toetas eesistuja ettepanekut lisada kõnealune dokument ettevalmistuskomitee aruandele. Häälekas vähemus saavutas siiski selle, et kõnealune dokument esitati lõpuks vaid konverentsi istungidokumendina.

EL jätkas läbivaatamisprotsessi raames aktiivset osalemist järgnevatel mitteametlikel konsultatsioonidel, valmistades ette läbivaatamiskonverentsi, milleks kõnealuse konverentsi määratud eesistuja esitas võimaliku deklaratsiooni neli kavandit, ÜRO tegevuskava ja päritolu kindlakstegemist käsitleva rahvusvahelise vahendi kaks rakenduskava aastateks 2012–2018 ning kohtumiste ajakava aastateks 2012–2018.

Nõukogu otsuse raames, millega toetatakse ÜRO desarmeerimisbüroo tegevusi, mille eesmärk on rakendada ÜRO tegevuskava (nõukogu 18. juuli 2011. aasta otsus 2011/428/ÜVJP), toimusid Balil, Kingstonis ja Nairobis piirkondlikud seminarid, kus käsitleti ÜRO tegevuskava rakendamise edendamist, et aidata üksikutel piirkondadel läbivaatamiskonverentsiks ette valmistuda. (Lisateavet tulemuste kohta leiate veebiaadressil http://www.poa-iss.org/RevCon2). Pärast läbivaatamiskonverentsi on kavas Kairos korraldada eraldi seminar.

b) Relvakaubandusleping

EL pidas jätkuvalt prioriteetseks relvakaubanduslepingu protsessi, osaledes aktiivselt relvakaubanduslepingu ettevalmistuskomitee viimasel istungil (New York, 13.–17. veebruar 2012), kus lepiti kokku soovitus ja esialgne menetluskord relvakaubanduslepingut käsitleva ÜRO konverentsi jaoks, kellele on antud volitused pidada kõnealuse lepingu üle läbirääkimisi (New York, 2.–27. juuli 2012). EL jätkas oma läbirääkimistel järgitava seisukoha kooskõlastamist, pidades silmas 2012. aasta juulis toimunud ÜRO konverentsi. Kolmandate riikidega peeti konsultatsioone, et saavutada ulatuslik toetus relvakaubanduslepingule.

2011. aasta teisel poolel viis EL lõpule nõukogu otsuse 2010/336/ÜVJP, millega edendatakse relvakaubanduslepinguga ühinemise protsessi kolmandates riikides, rakendamise. Viimased kolm nimetatud nõukogu otsusega ette nähtud piirkondlikku seminari toimusid Ida- ja Lõuna-Aafrika (2012. aasta veebruaris Kenyas), Lähis-Ida piirkonna (2012. aasta märtsis Liibanonis) ja nn laiema Euroopa piirkonna (2012. aasta aprillis Serbias) jaoks. Seminaridel pöörati peatähelepanu relvakaubanduslepingu poliitilistele aspektidele ja tavarelvastuse ekspordikontrollisüsteemide tehnilistele külgedele. Nõukogu otsuse rakendamise osana telliti mitmelt uurimisinstituudilt erinevaid uuringuid aruandluse, rakendamise ning relvakaubanduslepingu kohaldamisala kohta.

c) Rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni tulirelvade ebaseadusliku tootmise ja kaubanduse vastu suunatud protokolli rakendamine

Pärast mõningaid viivitusi alustati stabiliseerimisvahendi kaudu uue projekti rakendamist. Projekti eesmärgiks on ennetada ja tõkestada tulirelvade ebaseaduslikku piiriülest kaubandust, edendades rahvusvahelise organiseeritud kuritegevuse vastast ÜRO konventsiooni täiendava tulirelvade, nende osade ja komponentide ning laskemoona ebaseadusliku tootmise ja kaubanduse vastu suunatud protokolli ratifitseerimist ja rakendamist. Kõnealune projekt hõlmab ka suutlikkuse suurendamise alaseid meetmeid, millega toetatakse õiguskaitseasutusi ja kodanikuühiskonna organisatsioone Ladina-Ameerikas, Kariibi mere piirkonnas ja Lääne-Aafrikas. Projekti rakendab ÜRO uimastite ja kuritegevuse vastu võitlemise büroo (UNODC).

EL annab stabiliseerimisvahendi alusel finantsabi ka Interpolile andmebaasi väljatöötamiseks, et koguda andmeid kaotsi läinud ja varastatud relvade kohta (iARMS). Andmebaas peaks kujutama endast vahendit ebaseaduslike tulirelvade ja nende liikumismarsruutide kindlakstegemiseks ja jälgimiseks Interpoli I24/7 süsteemi kaudu.

Esialgu keskendutakse samadele piirkondadele kui UNODC projekti puhul ja täiendavatele Euroopa riikidele, eesmärgiga parandada piirkondlikku ja piirkondadevahelist teabevahetust ja sünergiat suutlikkuse suurendamises. Tuginedes ebaseaduslike relvade andmete ja päritolu kindlakstegemise haldamise süsteemi (iARMS) I etapi tulemustele, alustati käesoleva aasta keskel II etappi käsitlevaid arutelusid iARMSi toetuseks, eesmärgiga allkirjastada uus leping 2012. aasta lõpuks. Kavandatud II etapp aitaks kaasa pikaajalise eesmärgi saavutamisele, milleks on kõigi 190 Interpoli liikmesriigi ühendamine andmebaasiga.

EL on samuti tõhustanud oma sisejõupingutusi, et tagada ÜRO tulirelvade protokolli täielik järgimine. Protokolli sätete ülevõtmiseks ja tulirelvade üleandmise käsitlemiseks liidu territooriumil võttis EL juba vastu direktiivi 2008/51/EÜ (millega muudetakse nõukogu direktiivi 91/477/EMÜ). 2008. aasta direktiiviga kehtestati relvade omandamise ja valdamise ja nende teistele ELi liikmesriikidele üleandmise üle ELi liikmesriikide poolt teostatava kontrolli eeskirjad.

2012. aasta märtsis vastu võetud määruses (EL) nr 258/2012 käsitletakse kaubandust ja üleandmist ELi mittekuuluvate riikide vahel, võttes seega üle ÜRO tulirelvade protokolli artikli 10 sätted ekspordi, impordi ja transiidi litsentsimis- või loasüsteemidele esitatavate üldiste nõuete kohta. Seda kohaldatakse tsiviilkasutuseks mõeldud tulirelvade, nende osade ja oluliste komponentide ja laskemoona suhtes. Määruses ei käsitleta sõjaväerelvi.

Pärast seda, kui Euroopa Parlament andis oktoobris oma nõusoleku, võimaldab komisjoni 2010. aasta mais esitatud ettepaneku (IP/10/635 ja MEMO/10/225) alusel nõukogu poolt vastu võetud määrus pärast selle jõustumist (120 päeva pärast selle avaldamist Euroopa Liidu Teatajas) Euroopa Liidul lõplikult ratifitseerida ÜRO tulirelvade protokolli.

Uus õigusakt parandab ELi territooriumilt väljapoole ja ELi territooriumile saadetavate tsiviilkasutuseks mõeldud tulirelvade impordi ja ekspordi kindlakstegemist ja kontrolli (sõjaliseks otstarbeks mõeldud tulirelvad kuuluvad muude eeskirjade reguleerimisalasse). Sellega viiakse ELi õigusaktid kooskõlla ÜRO tulirelvade protokolli artikliga 10, võimaldades Euroopa Liidul protokoll ratifitseerida, mida ei ole tehtud alates 2002. aastast ja millega komisjon peatselt tööd alustab.

Tarbetu halduskoormuse ärahoidmiseks sätestatakse määruses lihtsustatud kord väikese arvu tulirelvade ajutiseks ekspordiks, impordiks ja transiidiks tõendatavatel seaduslikel eesmärkidel, näiteks spordiks, parandamiseks ja näitusteks.

d) Ekspordikontroll

Nõukogu otsuse 2009/1012/ÜVJP raames, mis käsitleb tavarelvastuse ekspordikontrolli käsitleva ELi ühise seisukoha 2008/944/ÜVJP edendamiseks läbiviidava ELi tegevuse toetamist, korraldati 2012. aasta jaanuaris Tšehhi Vabariigis Montenegro, Horvaatia ja endise Jugoslaavia Makedoonia Vabariigi ekspordikontrolli ametnikele viimane õppereis (neljast), viies seega lõpule nõukogu otsuse 2009/1012/ÜVJP rakendamise.

Selleks, et EL saaks jätkuvalt toetada relvaekspordi kontrolli alast suutlikkust, on asjaomases nõukogu organis (COARM) alustatud tööd, et hinnata nõukogu otsuse 2009/2012/ÜVJP rakendamise tulemusi ja kujundada võimalikku edasist tegevust. Tavarelvastuse ekspordi töörühm (COARM) alustas samuti tavarelvastuse ekspordikontrolli käsitleva ELi ühise seisukoha 2008/944/ÜVJP läbivaatamisprotsessi, mis on ette nähtud läbi viia kolme aasta möödumisel selle vastuvõtmisest.

e) Lennutranspordi kaudu toimuv väike- ja kergrelvade ebaseaduslik kaubandus

Nõukogu otsuse 2010/765/ÜVJP (mis käsitleb ELi tegevust lennutranspordi kaudu toimuva väike- ja kergrelvade ebaseadusliku kaubanduse vastu) raames, mille eesmärk on parandada vahendeid ja tehnikaid selles valdkonnas osalevate rahvusvaheliste ja riiklike üksuste jaoks, et tõhusalt teha kindlaks ja tähelepanu alla võtta kahtlusaluseid õhusõidukeid, mis tõenäoliselt osalevad lennutranspordi kaudu toimuvas väike- ja kergrelvade ebaseaduslikus kaubanduses, algas Stockholmi Rahvusvahelise Rahu-uuringute Instituudi (SIPRI) projekti rakendamine.

1.–2. märtsil 2012 toimus Kiievis ekspertide seminar riiklikele ja rahvusvahelistele ametnikele, kes vastutavad relvakaubanduse uurimise, tsiviillennunduse, ekspordikontrolli ja rahuvalve eest. Ekspertide seminaril keskenduti riskide hindamise tehnikatele, teabejagamisele ja teabevõrgustikele, et suurendada suutlikkust kahtlusaluste lennutranspordiks kasutatavate õhusõidukite ja muude seonduvate üksuste paremaks jälgimiseks.

Järgmine ekspertide seminar toimub 28.–29. augustil 2012 New Yorgis ÜRO istungi raames. Teabetundides ja teadlikkuse suurendamise tegevuse käigus, mis viidi läbi koos ÜRO ja OSCE institutsioonidega, avaldati ja jagati laiali õhusõidukite tuvastamise juhend. Tarkvara ja andmebaase on ajakohastatud, et kajastada Sudaanis ja Süürias üha süveneva konfliktiga seonduvat ohuolukorda.

II.2. Väike- ja kergrelvad kolmandate riikidega ja piirkondlike organisatsioonidega peetava poliitilise dialoogi ning väike- ja kergrelvi käsitlevate lepinguklauslite raames

a) Väike- ja kergrelvade küsimust käsitleti korduvalt ELi ja kolmandate riikide vahelise poliitilise dialoogi raames toimuvatel korralistel kohtumistel ning koostöö raames, mida tehakse piirkondlike organisatsioonidega. Erinevatel tasanditel toimunud kohtumistel arutati eelkõige väike- ja kergrelvade ulatuslikku levikut Liibüas ning EL jätkas erinevate võimaluste uurimist, et toetada käimasolevaid jõupingutusi antud valdkonnas.

b) Kooskõlas 2008. aasta detsembris vastu võetud nõukogu järeldustega väike- ja kergrelvi käsitleva elemendi lisamise kohta ELi ja kolmandate riikide vahelistesse lepingutesse peetakse hetkel Afganistani, Austraalia, Brunei, Kanada, Kasahstani, Malaisia, Mercosuri ja Singapuriga läbirääkimisi väike- ja kergrelvade teemal, et käsitleda seda valdkonda vastavates ELiga sõlmitavates lepingutes.

II.3. Konkreetne ELi projektitoetus kolmandatele riikidele ja piirkondlikele organisatsioonidele

a) Lääne-Balkan

I. EL jätkas demilitariseerimiseks tehtavate jõupingutuste toetamist väike- ja kergrelvade valdkonnas, rakendades eelkõige (11. märtsi 2010. aasta) nõukogu otsust 2010/179/ÜVJP SEESACi tegevuse toetamiseks Lääne-Balkani riikides. Bosnias ja Hertsegoviinas, Horvaatias ja endise Jugoslaavia Makedoonia Vabariigis võeti mitmeid meetmeid seoses varude haldamise ning väike- ja kergrelvade märgistamise ja päritolu kindlakstegemisega ning varude hävitamisega. Bosnias ja Hertsegoviinas valiti töövõtja ja alustati tööd nelja väike- ja kergrelvade ja laskemoona varude säilitamiskoha uste paigaldamiseks. Eeldatavasti viiakse see töö lõpule 2012. aasta oktoobriks. 2011. aasta detsembris lõppenud teadlikkuse suurendamise kampaania tulemusena koguti Horvaatias 2012. aasta esimestel kuudel täiendavalt 186 ebaseaduslikku automaattulirelva; 1 539 ebaseaduslikku kildrelva; 201 seaduslikku relva; 679 463 laskemoonaühikut ja 96,79 kg lõhkeainet. Lisaks sellele jätkati Horvaatias väike- ja kergrelvade varude hävitamist, kusjuures ajavahemikul 2012. aasta jaanuarist kuni juunini hävitati 12 105 väike- ja kergrelva, mille tulemusena on eespool nimetatud nõukogu otsuse kohaselt väike- ja kergrelvade koguarv 28 434. Seoses märgistamise ja päritolu kindlakstegemisega on võetud kasutusele, testitud ja vajaduse korral kohandatud varem paigaldatud uuendatud tarkvara, mis aitas tõhustada riiklikku relvade registreerimis- ja identifitseerimissüsteemi endises Jugoslaavia Makedoonia Vabariigis. Uuendatud süsteem on nüüd täielikult toimiv. Serbias loodetakse meetmed seoses varude hävitamise ja teadlikkuse suurendamise ning kogumiskampaaniaga lõpule viia 2012. aasta teisel poolel.

II. EL kaalub samuti järelmeetmete programmi, et jätkata Bosnias ja Hertsegoviinas stabiliseerimisvahendi kaudu ÜRO arenguprogrammi (UNDP) väikerelvade kontrolli programmi toetamist, mille eesmärk on vähendada vananenud laskemoona ja lõhkeainete suurest hulgast ja ebastabiilsusest tulenevaid julgeolekuriske ning anda institutsioonilist toetust riiklikule väikerelvade kontrolli programmile. 2011. aasta detsembris viidi lõpule esialgsed meetmed, et muu hulgas suurendada riikide suutlikkust väike- ja kergrelvade haldamise ja kontrolli valdkonnas ning tõhustada kooskõlas ELi eeskirjadega ohtlike kaupade piiriülest transporti.

b) OSCE piirkond

EL valmistas jätkuvalt ette uut nõukogu otsust, et toetada meetmeid väike- ja kergrelvade ebaseadusliku kaubanduse ja liigse hankimise ohu vähendamiseks OSCE piirkonnas. Nõukogu uue otsuse eesmärgiks on muu hulgas suurendada Valgevenes ja Kõrgõzstanis asuvate väike- ja kergrelvade varude säilitamiskohtade julgeolekut, nimetatud riikides asuvate väike- ja kergrelvade liigsete varude hävitamine, et hoida ära nende levimine ebaseaduslikule turule, ning väike- ja kergrelvade inventari haldamise vahendi kasutuselevõtmine, et parandada OSCE mitmes liikmesriigis väike- ja kergrelvade laskemoona varude haldamist, nende üle arvestuse pidamist ja nende päritolu kindlakstegemist.

c) Aafrika

I. EL jätkas stabiliseerimisvahendi alusel ning Nairobis asuva väike- ja kergrelvade piirkondliku keskuse (RECSA) kaudu projekti rakendamist, millega toetatakse tulirelvade ja laskemoona ebaseadusliku hankimise ja salakaubaveo vastast võitlust Aafrikas. Selle projekti eesmärk on toetada Aafrika–ELi strateegilist partnerlust tulirelvade ja laskemoona ebaseadusliku kaubanduse ja ülemäärase hankimise vastases võitluses. Pärast ulatuslikke konsultatsioone leppisid pooled 2011. aasta keskpaigas kokku mitmed projektiga seotud ühtsed piirkondlikud prioriteedid. Praeguseks on projekt edukalt käivitunud ja sellega loodetakse saavutada pikaajaline eesmärk, nimelt asjaomaste riikide seadusandliku ja institutsioonilise suutlikkuse suurendamine. Käimas on läbirääkimised ELi toetuse jätkamiseks RECSAle pärast 2012. aastat kooskõlas selle organisatsiooni strateegilise raamistiku ja partnerriigi vajadustega. Uus leping allkirjastatakse 2012. aasta lõpuks.

II. Konfliktide ennetamise, ohjamise ja lahendamise programmi alusel jätkus väike- ja kergrelvade programmi rakendamine Ida-Aafrika ühenduse toetuseks, mille käigus võeti meetmeid, et tugevdada Ida- ja Lõuna-Aafrika piirkonnas suutlikkust tõkestada relvakaubandust ja relvade levikut. Projektiga toetati Ida-Aafrika ühenduse väike- ja kergrelvade poliitika heakskiitmise protsessi ning Ida-Aafrika ühenduse rahu ja julgeoleku protokolli ning sellealastes protsessides, nt Aafrika Liidu väike- ja kergrelvade strateegia (AU SALW) ettevalmistamine ja lõplik väljatöötamine, osalesid ka AL ja ÜRO.

d) Kesk-Ameerika

EL jätkas stabiliseerimisvahendi alusel rahastatava projekti rakendamist, mida juhitakse Kesk-Ameerika väike- ja kergrelvade kontrolliprogrammi (CASAC) kaudu ning millega toetatakse tulirelvade ja laskemoona ebaseadusliku kaubanduse vastast võitlust Kesk-Ameerikas ja naaberriikides, sealhulgas Kariibi mere piirkonnas. ELi projekti panus CASACi algatusse on omanud positiivset mõju piirkondliku struktuuri ja pikaajalise strateegia loomisele, mille eesmärgiks on nii riiklikul kui piirkondlikul tasandil relvade ebaseadusliku kaubanduse vastane võitlus Kesk-Ameerikas. EL pikendas projekti toetamist kuni 2011. aasta lõpuni ning allkirjastas hiljuti uue järelmeetmeid käsitleva lepingu (CASAC II), millega toetatakse täiendavalt institutsionaliseerimisprotsessi Nicaragua delegatsiooni kaudu.